पाएं अपने शहर की ताज़ा ख़बरें और फ्री ई-पेपरडाउनलोड करें
अंत्योदय परिवार के 18 साल से अधिक उम्र के सदस्यों को कोरोना की वैक्सीन लगाने पर आखिरकार शासन ने रोक लगा दी। बुधवार रात स्वास्थ्य विभाग को इसका आदेश मिला। इससे आम लोगों को पता नहीं होने से कई लोग सुबह गुरुवार को भी टीका लगवाने केंद्र में पहुंचे, लेकिन उन्हें निराशा हाथ लगी।
उन्हें बिना वैक्सीन लगवाए ही लौटना पड़ा। जिले में कहीं से इसको लेकर लोगों द्वारा नाराजगी जाहिर करने की बात सामने नहीं आई है। स्वास्थ्य कर्मचारियों ने लोगों को समझाया, जिससे लोग घर लौट आये। हालांकि सरगुजा जिले में इस वर्ग के लोगों में शुरू से टीकाकरण को लेकर ज्यादा उत्साह नजर नहीं आ रहा था। चार दिन तक चले टीकाकरण में 10 केंद्रों में सिर्फ 1322 लोगों ने टीका लगवाया, जबकि एक दिन में 1000 लोगों को वैक्सीन लगनी थी। लोगों के नहीं आने से 4 दिन में ही करीब 119 डोज वैक्सीन भी खराब हो गईं थी। यह कुल वैक्सिनेशन का 9 प्रतिशत है। बता दें कि वैक्सिनेशन में आर्थिक स्थिति पर नियम निर्धारित किये जाने से दूसरे लोगों में नाराजगी थी। हाईकोर्ट में भी मामला गया था, जिसपर कोर्ट ने नियम पर आपत्ति की थी।
सरगुजा जिले में 2 मई से शुरू हुआ था टीकाकरण
केंद्र सरकार द्वारा 18 साल से अधिक उम्र के लोगों को कोरोना का टीका लगाने 1 मई से डेट तय कर दी गई है लेकिन वैक्सिनेशन की पूरी जिम्मेदारी राज्यों को दी गई है। इससे टीके के स्टाक की कमी हो गई है। इससे छत्तीसगढ़ में 2 मई से जिलों में टीकाकरण शुरू हो पाया था। शासन ने इसके लिए अंत्योदय परिवार को लिया था।
उपलब्धता: सरगुजा जिले में 10 केंद्रों के लिए 7900 डोज आईं थी
सरगुजा जिले में अंत्योदय परिवार के 18 प्लस सदस्यों के लिए पहले चरण में 7900 डोज वैक्सीन आईं थी। यह 10 केंद्रों में पात्र लोगों को लगनी थी। शहरी क्षेत्र के लिये 2300 और बाकी की डोज ग्रामीण इलाके के गरीब परिवारों के लिए थी। जिले में 63000 अंत्योदय परिवार हैं। अब बची डोज का इस्तेमाल किसके लिए होगा अधिकारी अभी कुछ नहीं बता रहे हैं। उनका कहना है कि अभी कोई आदेश नहीं आया है।
शासन के आदेश से बंद किया गया टीकाकरण
अंत्योदय परिवार के 18 साल से ज्यादा उम्र के लोगो को कोरोना की वैक्सीन अभी शासन के आदेश पर 5 मई से रोक दी गई है। आज भी लोग टीका लगवाने पहुँचे थे। लेकिन उन्हें समझा कर वापस भेज दिया गया। किसी ने नाराजगी नहीं जाहिर की है। बची डोज के बारे में अभी कोई आदेश नहीं आया है। इसे कोलचेन में जमा कर लिया गया है।
-डॉ. राजेश भजगावली, जिला टीकाकरण अधिकारी, स्वास्थ्य विभाग
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva mai_Deva zho_Hant eng_Latn